बम्बई में भी अनेक मराठी भाषी सहेलियां बनीं। मराठी क्या हर भाषा की बनीं। वहां हमारी कक्षा ही समस्त भारत का छोटा नक्शा थी। हैरानी की बात यह थी कि प्रत्येक भाषा भाषी हिन्दी बोलने की कोशिश जरूर करता था। वहां मैं सामान्य वाक्य भी बोलती तो मेरे सहपाठी कहते, ''बाप रे कितनी टंग ट्विस्टिंग (जटिल) हिन्दी बोलता तुम भैया लोग।'' बम्बई में अग्रवाल होना भैया होना है, उत्तर प्रदेश वाला भैया जिसके पास तबेला हो और जो दूध घी का कारोबार करे।